एक टा गाम मे एकटा ब्राह्मण अपना कनियाँ और सात टा पुत्र संगे खुशी-खुशी रहैत छलाह। हुनका घर के चौका मे चिनवार लग एक टा नाग-नागिन बिल बना कय रहैत छल। ब्राह्मणक कनियाँ साँपक डरे प्रतिदिन भात पसेलाक बाद ओकर गरम माँर साँपक बिल मे ढारि दैत छलथि जाहि सँ साँपक सबटा पोआ (बच्चा ) सब मरि जाइत छलैक। निरंतर अपन पोआ सब केँ मरला सं क्रोधित भय नाग-नागिन एक दिन ब्राह्मण केँ श्राप देलखिन जे "जेना अहाँ हमर बच्चा सब केँ मारलहुं तहिना अहाँक वंश के सबटा बच्चा सब साँप के कटला सँ मरि जायत"।
 समयांतराल मे ब्राह्मणक बड़का बेटाक हर्षोल्लास सँ विवाह भेलनि। विवाहोपरांत ब्राह्मण बेटा कनियाँ के द्विरागमन करा अपना घर दिश बिदा भेलाह। रास्ता मे किछु काल सुस्तेवा लेल एक टा वट वृक्षक नीचाँ दुनू बर-कनियाँ बैसलाह। ओहि गाछक जड़ि मे एकटा धोधैर छल जाहि मे नाग-नागिन रहैत छलथि। नाग-नागिन धोधैर सँ निकलि दुनू बर-कनियाँ केँ काटि लेलखिन जाहि सँ दुनू गोटेक मृत्यु भय गेलनि। ब्राह्मणक घर मे दुःखक पहाड़ टूटि पड़ल। अहिना क' ब्राह्मणक छ्हो पुत्र के एक-एक कय सर्प-दोष सँ मृत्यु भय गेलनि। ब्राह्मण-ब्राह्मणी चिन्तित रहय लगला आ अपन छोटका बेटा केँ हमेशा अपना आँखिक सोझाँ राखैत प्राण रक्षा करय लगलाह। बेटा केँ सदिखन झाँपि-तोपिकय राखथि जाहि सँ कतहु साँप-बिच्छु नहि काटि लैन्हि।
 सोमाक माय सब चीज जे हुनकर बेटी कहने रहथिन से ओरियान कय केँ देलखिन आ आशीर्वाद दय दुनू वर-कनियाँ केँ बिदा केलखिन। ब्राह्मण बेटा अपना कनियाँ केँ लय अपन गाम दिश चलय लगलाह। चलैत-चलैत जखन दुनू गोटा थाकि गेला त सुस्तेवाक लेल एक टा बरगदक गाछ केर नीचाँ मे रुकि गेलाह। सोमा अपन माय के देल सबटा समान गाछक नीचाँ मे राखि अपना वर संगे आराम करय लगलीह। ओहि बरक जड़ि मे एकटा नाग अपन नागिन संगहि बिल मे रहैत छल। गाछक जड़ि लग दूध, लाबा, आ बोहनी मे राखल पानि देखि नाग केँ भूख आ प्यास जागि गेलनि। नाग अपना बिल सँ निकलि बाहर जेबाक लेल व्यग्र भ' गेलाह। नागिन बेर-बेर मना कयलथि मुदा नाग नहि मानलनि आ बाहर आबि जहिना बोहनी मे राखल पानि केँ पिबाक लेल मुंह देलखिन, आ कि सोमा नाग समेत बोहनी केँ हाथ सँ पकड़ि अपन जाँघ त'र दाबिकय राखि लेलीह। नाग कतबो प्रयास कयलथि मुदा ओहि सँ नहि निकलि पेलाह।
 नाग-नागिन सँ आशीर्वाद लय ब्राह्मणक सातो पुत्र आ सातो कनियाँ जखन अपना घर पहुँचलथि त ब्राह्मण-ब्राह्मणीक खुशीक ठिकाना नहि रहलनि, दुनू गोटे धोबिनक बेटी सोमा केँ बहुते रास आशीर्वाद देलीह। आर सब गोटे प्रसन्नतापूर्वक रहय लागलथि। जय मिथिला जय मैथिली! ! 